Bewerings oor plaaswerkers teen Trollip teruggetrekAthol Trollip, die burgemeester van die Nelson Mandelabaai-metro. Foto: Facebook Lawrence Troon, voormalige ANC-raadslid in Nelson Mandelabaai, het Vrydag burgemeester Athol Trollip onvoorwaardelik om verskoning gevra en bewerings dat Trollip rassisties was en sy voormalige plaaswerkers in die Oos-Kaap mishandel het, teruggetrek. Die saak het Vrydag in die hooggeregshof in Grahamstad gedraai waar Trollip ŉ siviele saak teen Troon gebring het om hom vir naamskending te dagvaar. Trollip het Troon vir R5 miljoen gedagvaar nadat Troon en voormalige DA-raadslid, Knight Mali, verklarings van verskeie mans en vroue te voorskyn gebring het wat beweer het hulle het op Trollip se destydse plaas in Mount Prospect buite Bedford in die Oos-Kaap gewerk. Die groep werkers het beweer hul menswaardigheid is aangetas terwyl hulle op die plaas gewerk het. Die bewerings het vir die eerste keer in 2015 aan die lig gekom, meer as ŉ dekade nadat Trollip die plaas verkoop het. Trollip het die bewerings ten sterkste ontken en gesê dit is “opgemaak, sonder enige gronde en polities gemotiveerd”. In die aanloop tot die plaaslike regeringsverkiesings in 2016 het die bewerings kort-kort weer opgeduik met die ANC wat destyds ŉ mediakonferensie gehou het saam met die plaaswerkers om “hul kant van die saak te vertel”. Verskeie van die voormalige plaaswerkers het die mediakonferensie bygewoon en beweer hulle is mishandel deur vier geslagte van Trollip-mans. Hulle het beweer hulle is minder as R100 per maand betaal en was gedwing om in onmenslike omstandighede te leef, sonder enige toegang tot water, elektrisiteit, toilette of beddens. Destyds het een van die vroue in trane uitgebars en Zizi Kodwa, die destyds ANC nasionale woordvoerder, moes haar troos. Trollip het die bewerings afgemaak as ŉ “skelm swartsmeerveldtog” deur die ANC en het gesê van hierdie “werkers” het nooit eers op die familie se plaas gewerk nie. Kort ná die ANC se konferensie het die DA sy eie mediakonferensie gehou waar dit dié keer Trollip was wat in trane was en gesê het die bewerings is nie waar nie. Die hooggeregshof in Grahamstad het Vrydag beveel dat Troon Trollip onvoorwaardelik om verskoning moet vra. “Ek trek die bewerings onvoorwaardelik terug dat Athol Trollip hom skuldig gemaak het aan erge menseregte-oortredings, rassisme, wreedheid, uitbuiting, geweld, grondonteiening en verwaarlosing wat aan die lig gekom het nadat ek agt verklarings te voorskyn gebring het wat deur voormalige werkers van mnr. Trollip voorsien is,” het Troon in sy verskoning gesê. Trollip het in ŉ verklaring gesê hy is reg bewys deur die verskoning en terugtrekking van die bewerings deur Troon. “Hierdie onderduimse inisiatief was duidelik georkestreer om soveel as moontlik skade aan my beeld en politieke posisie, asook die DA se verkiesingsveldtog, te doen in aanloop tot die plaaslike verkiesings in 2016. Die hofbevel dat daar verskoning gevra moet word, is ŉ belangrike presedent waarvan alle politici moet kennis neem sodat hulle kan sien hulle kan nie toegelaat word om te doen en sê wat hulle wil nie.” Trollip het gesê hy wou slegs gehad het die skade aan sy beeld moet herstel word en stel geensins belang om enige geld uit Troon te kry nie. “Die erns van die bewerings en ongegronde laster het wel daartoe aanleiding gegee dat ek hom vir R5 miljoen gedagvaar het. Dit dui daarop dat die openbare skade wat hy veroorsaak het deur hierdie ongegronde bewerings van so ŉ aard en ernstig genoeg was dat ek hom vir ŉ groot bedrag geld gedagvaar het.”